
	Παρουσίαση

βιβλίου Χρύσανθου Χρυσάνθου

1974 Το χρονικό της αντίστασης
στο Σπίτι της Κύπρου

Με μεγάλη επιτυχία πραγματοποιήθηκε την Τετάρτη 11 Οκτωβρίου 2023 στο Σπίτι της Κύπρου παρουσίαση του βιβλίου του Χρύσανθου Χρυσάνθου «1974 Το χρονικό της αντίστασης». Η εκδήλωση που διοργανώθηκε από το Σπίτι της Κύπρου και τον Σύνδεσμο Δημοκρατικών Αντιστασιακών Λευκωσίας ήταν αφιερωμένη στη μνήμη όσων θυσιάστηκαν για τη Δημοκρατία και πραγματοποιήθηκε  με την ευκαιρία της συμπλήρωσης σχεδόν 50 χρόνων από την προδοσία  και το διπλό έγκλημα σε βάρος της Κύπρου, το χουντικό φασιστικό πραξικόπημα και τη βάρβαρη τουρκική εισβολή το 1974.
Χαιρετισμό απηύθυναν ο Πρέσβης της Κυπριακής Δημοκρατίας κ. Σταύρος Αυγουστίδης, ο Πρόεδρος του Συνδέσμου Δημοκρατικών Αντιστασιακών Λευκωσίας κ. Γιώργος Λουκά, ο Πρόεδρος του Συνδέσμου Φυλακισθέντων και Εξορισθέντων Αντιστασιακών 1967-1974 (Σ.Φ.Ε.Α.) κ. Βαγγέλης Γκιουγκής, ο Επίτιμος Αντιστράτηγος και πρώην Βουλευτής Ευβοίας κ. Άγγελος Πνευματικός, η σύζυγος του ήρωα του αντιχουντικού αγώνα, Σπύρου Μουστακλή κ. Χριστίνα Μουστακλή και ο στενός συνεργάτης του Αρχιεπισκόπου Μακαρίου κ. Σταύρος Κορνήλιος.
Για το βιβλίου μίλησαν ο πρώην Πρόεδρος της Βουλής των Αντιπροσώπων της Κυπριακής Δημοκρατίας κ. Γιαννάκης Ομήρου και η Υφυπουργός Μετανάστευσης και Ασύλου της Ελληνικής Δημοκρατίας κ. Σοφία Βούλτεψη και ακολούθησε αντιφώνηση από τον συγγραφέα του βιβλίου κ. Χρύσανθο Χρυσάνθου.
Τον συντονισμό της εκδήλωση είχε  η δημοσιογράφος κ. Αλεξάνδρα Χριστακάκη, η οποία παρουσιάζοντας τους ομιλητές τους προέτρεψε να καταθέσουν προσωπικές τους εμπειρίες εκείνων των ημερών.
Ο Χρύσανθος Χρυσάνθου, εργάστηκε για πολλά χρόνια ως δημοσιογράφος σε διάφορα ΜΜΕ από το 1986, κυρίως όμως στον Δημοσιογραφικό Οργανισμό «Ο Φιλελεύθερος» (1992-2017). Είναι κάτοχος διδακτορικού τίτλου, που του απονεμήθηκε από το Τμήμα Κοινωνικών και Πολιτικών Επιστημών του Πανεπιστημίου Κύπρου (2004), καθώς επίσης μεταπτυχιακού τίτλου M.A. in Journalism από τη Σχολή Δημοσιογραφίας του Κρατικού Πανεπιστημίου του Λένινγκραντ, νυν Αγίας Πετρούπολης, Ρωσία (1986). Δίδαξε και έκανε διαλέξεις στο Πανεπιστήμιο Κύπρου και το Ανοικτό Πανεπιστήμιο Κύπρου (ΑΠΚΥ). Έχει στο ενεργητικό του πέραν των 50 βιβλίων, τα οποία αφορούν την ιστορική πορεία των ΜΜΕ, αθλητικών συλλόγων και διαφόρων άλλων σωματείων και φορέων, καθώς επίσης τη βιογραφία σημαντικών προσωπικοτήτων της Κύπρου. Ασχολείται επισταμένα με την έρευνα και την έκδοση βιβλίων, σε αναζήτηση απαντήσεων στα βασανιστικά ερωτήματα για την τραγωδία του 1974, την προδοσία της Κύπρου από τη χούντα και την ΕΟΚΑ Β' και τον βίαιο διαμελισμό του νησιού μετά από την τουρκική εισβολή μέχρι και σήμερα.

